

**Felhívás a 2022. évi népszámlálás lebonyolításában közreműködő számlálóbiztosok jelentkezésére**

**A Budajenői Közös Önkormányzati Hivatal számlálóbiztosok jelentkezését várja a 2022. október-november hónapokban bonyolítandó országos népszámláláshoz.**

**A jelentkezéseket 2022. július 30. napjáig várjuk az alábbi módokon:**

* személyesen a Budajenői Közös ÖnkormányzatiHivatalban vagy
* postai úton a Budajenői Közös ÖnkormányzatiHivatal (2093 Budajenő, Fő utca 1-3.) címére vagy
* e-mailben a jegyzo@budajeno.hu címen.

A jelentkezés során a **„Számlálóbiztosi Jelentkezési lap”** elnevezésű **nyomtatványt kell kitölteni**. A nyomtatvány elérhető a honlapon.

A jelentkezési lapot **aláírásával tudja érvényesíteni!** Az aláírás nélküli jelentkezés érvénytelen!

**A népszámlálás terepen történő adatgyűjtését a számlálóbiztosok látják el. A feladatot a számlálóbiztosoknak 2022. október 1 – 2022. november 20. közötti időszakban kell elvégezni.**

**A jelentkezéskor vegyék figyelembe, hogy összeírói munka legalább 70 %-át el kell elvégezni 2022. október 15. utáni két hétben.**

A számlálóbiztosi munkára **jelentkezőknek rendelkezniük kell:**

* **saját eszközzel és interneteléréssel a felkészüléshez**: olyan informatikai eszközzel, amelyen meg tudja tekinteni az e-learning-tananyagot és vizsgázni tud (PC, laptop, tablet, stb.);
* **elektronikus és telefonos elérhetőséggel**: a folyamatos és hatékony kapcsolattartás érdekében mobiltelefonnal és e-mail-címmel.

**A jelentkezők kiválasztásánál az alábbi az alábbi szempontok kerülnek figyelembe vételre a KSH ajánlása alapján:**

* legalább **középfokú végzettséggel** való rendelkezés;
* **kizárólagosság**: annak vállalása, hogy a népszámlálás idején a KSH-n kívül más szervezet vagy személy részére az érintett címek és személyek esetében adatgyűjtést, valamint kereskedelmi ügynöki tevékenységet nem végez, illetve a sajtónak csak a KSH előzetes engedélyével nyilatkozhat;
* **magabiztos számítógépes ismeret**: rendelkezés felhasználó szintű számítógépes ismerettel, illetve jártas érintőképernyős készülékek használatában;
* **fizikai erőnlét, terhelhetőség**: a számlálóbiztosi munkával járó napi folyamatos munkavégzés és a jelentős fizikai, szellemi igénybevétel vállalása;
* **tanulási készség:** annak vállalása, hogy a felkészülés során az új ismeretek önálló elsajátítja, és a vizsgát tesz;
* **motiváltság:** elkötelezettség, érdeklődés a kérdezői munka, illetve a számlálóbiztosi munka iránt;
* **jó fellépés, beszédkészség**: érthető, helyes beszéd, jó fogalmazókészség;
* **kapcsolatteremtő és kommunikációs készség, nyelvtudás**: udvariasság, kedvesség, megfelelő meggyőző erő, a beszélőpartnerre koncentráló figyelem, idegen nyelv ismerete előnyt jelent;
* **empátia:** tudjon azonosulni az adatszolgáltató problémájával, együtt tudjon vele érezni, ugyanakkor tartsa szem előtt a népszámlálás érdekeit;
* **lelkiismeretesség, precizitás**: vállalja az útmutatások, határidők betartását, a pontos, gondos feladatvégzést, vigyáz a rábízott tabletre és az egyéb kellékekre;
* **konfliktuskezelő készség:** a kérdezői munkával járó, valamint az adatszolgáltatókkal kapcsolatos problémákat igyekszik elviselni, kezelni;
* **titoktartás:** a kapott válaszokat bizalmasan kezelése;
* **helyismeret, tájékozódási, térképkezelési készség**: az összeírási területen, településen helyismerettel való rendelkezés;
* **rugalmas időbeosztással és állandó elérhetőséggel** (mobiltelefon, e-mail elérhetőséggel) rendelkezésre állás vállalása az adatfelvétel időszakában;
* **annak tudomásul vétele, hogy személyes adatait** a KSH az általa működtetett informatikai rendszerben rögzíti és a Call Centerbe érkező megkeresés esetén az érintett adatszolgáltatónak megadja.

**A számlálóbiztosi feladat ellátásával kapcsolatos főbb tudnivalók:**

A **számlálóbiztos** áll közvetlen kapcsolatban az adatszolgáltatókkal. **Feladata** a körzeteinek bejárása, a körzeteihez tartozó, az internetes önkitöltési időszakban le nem zárt címek felkeresése, az interjúk és az adatfelvétel lebonyolítása, valamint a címek pontosítása, az esetleges új címek felvétele. Munkáját közvetlenül a felülvizsgáló irányítja, ellenőrzi.

A népszámlálás adatfelvételének **eszmei időpontja 2022. október 01. nap 00:00 óra.**

**2022. október 1. és 2022. november 20. között** zajlik a számlálóbiztosi **terepmunka**.

A népszámlálási adatfelvétel során össze kell írni a számlálókörzetbe tartozó – a címjegyzéken szereplő, illetve a térképszelvény által lehatárolt területen található – **valamennyi lakóegységet**, továbbá a **számlálókörzet területén élő személyeket**.

A népszámlálás teljességéhez elengedhetetlen a körzetek teljes körű címbejárása függetlenül attól, hogy történt-e a címen internetes önkitöltés vagy sem.

A számlálóbiztosok a KSH által biztosított,**védett elektronikai eszközzel (tablet) végzik** az adatgyűjtést. Az eszközök már a feladatellátást kiszolgáló szoftverekkel telepítve kerülnek a számlálóbiztosokhoz. Kizárólag a rendszer kérdőívmodulja fut a felhasználó eszközén, minden más modul elérhetetlen.

**A számlálóbiztosok felkészítését e-learning-rendszerben kívánja a KSH megvalósítani.**

Az oktatási rendszer **2022. szeptember 15-től érhető el**a képzésben résztvevők számára, melynek része vizsga teljesítése. **Kizárólag a sikeres vizsgát tett jelentkezőkkel köthető szerződés a számlálóbiztosi feladatok ellátására**!

**Díjazás:** [A számlálóbiztos munkadíját a 362/2020. (VII.23.) Korm. rendelet](https://masodikkerulet.hu/sites/default/files/attachments/files/masodikkerulethu/2022_06/362-2020-_-vii-_23-_korm-_rendelet.rtf)3. számú melléklete tartalmazza.

A számlálóbiztosokkal megbízási szerződést köt a Budajenői Közös Önkormányzati Hivatal.

Számlálóbiztos csak nagykorú, cselekvőképes személy lehet.

Budajenő, 2022. július 13.

dr. Verhóczki Zita sk.

jegyző

helyi népszámlálási felelős